კარიბის ზღვის მეკობრეები: მკვდრები ზღაპრებს არ ჰყვებიან
„კარიბის ზღვის მეკობრეები: მკვდრები ზღაპრებს არ ჰყვებიან“ (ინგლ. Pirates of the Caribbean: Dead Men Tell No Tales), გამოსული აშშ-ის საზღვრებს გარეთ, როგორც „კარიბის ზღვის მეკობრეები: სალაზარის შურისძიება“ (ინგლ. Pirates of the Caribbean: Salazar's Revenge) — 2017 წლის ფენტეზის და სათავგადასავლო კომედიური ჟანრის ფილმი, რომელიც ეკუთვნის „კარიბის ზღვის მეკობრეების ფილმების სერიას“. იგი ეფუძნება უოლტ დისნეის ამავე სახელწოდების ატრაქციონებს. ფილმის რეჟისორები არიან იოახიმ რენინგი და ესპენ სანდბერგი, ხოლო პროდიუსერია ჯერი ბრუკჰაიმერი. მთავარ როლებს თამაშობენ მსახიობები ჯონი დეპი, ხავიერ ბარდემი, ბრენტონ თუეიტსი, კაია სკოდელარიო, კევინ მაკნელი და ჯეფრი რაში. ფილმში აღწერილია კაპიტან ჯეკ ბეღურას თავგადასავლები, თუ როგორ დაუპირისპირდა იგი კაპიტან სალაზარს. ფილმი გამოვიდა 2017 წლის 26 მაისს, Disney Digital 3-D, RealD 3D და IMAX 3D ფორმატებში. მისმა მსოფლიო შემოსავალმა 700 მილიონზე მეტი აშშ დოლარი შეადგინა, ხოლო მისი ბიუჯეტი იყო 230 მილიონი აშშ დოლარი.